钦定古今图书集成/方舆汇编/职方典/第1522卷 > 《庄𫏋牂柯考》郭子章
## 钦定古今图书集成/方舆汇编/职方典/第1522卷 > 《庄𫏋牂柯考》郭子章

据司马迁称“庄𫏋”，范晔《后汉书》云“庄豪”，据马端临说，
顷襄为是，威王为非，庄豪为是，庄𫏋为非。然马氏又
云，“豪即𫏋也。”考范书与注无豪即𫏋之说，不知马氏
何据。《云南通志》又曰：“豪，𫏋裔也”，则又不知何据。《贾谊
赋》曰：“谓跖𫏋廉兮”，李奇注曰：“跖，秦之大盗。𫏋，楚之大
盗。此所以𫏋为盗之始也。”考迁、固、范晔并无此说。颜
师古注云：“𫏋音居略反。”使𫏋为盗，何不一引证之，又
不知李奇何据？夫跖，柳下惠弟，鲁人，甚明。奇以为秦
人，其疏可知，又恶知不以跖故连及𫏋耶？正德间，云
南欲祠𫏋，以此故不果。尚书王元美云：“楚有两𫏋，一
庄王大盗，一庄王裔孙，将军平滇自王者。”此又不知
何据。然亦足以明王、滇之𫏋为非盗矣。予谓迁固既
讹顷襄为威王，又恶知不讹“豪”为𫏋？故作《滇黔志》者，
当从范氏“庄豪”为正。又“牂柯”二字，《史记》作“牂牁”，班、范
二史作“牂柯。”《异物志》曰：“牂柯，系船杙也。”《韵书》曰：“杙柯，
郡名。”通作牂，又作“牂。”通作柯。近有作㸲牱者，直音
曰：㸲音作，牛肉重千斤。牱音哥，郡名。非之，非矣。当从
《汉书》牂柯为正。